<classify> RAIA 140,000 wa Sudan Kusini waliokuwa wakimbizi katika nchi mbalimbali kutokana na vita vya wenyewe kwa wenyewe wamerejea nyumbani baada ya miezi sita ya kusainiwa kwa mkataba wa amani baina ya Rais Salva Kiir na Dk Riek Machar.Wizara ya Masuala ya Kibinadamu na Usimamizi wa Maafa, imesema raia hao ni wale waliokuwa wamejihifadhi Uganda, Ethiopia, Jamhuri ya Afrika ya Kati na Sudan. Katibu wa wizara hiyo, Peter Kulang Gatwech, alisema serikali kwa kushirikiana na mashirika ya Umoja wa Mataifa linaloshughulikia wakimbizi na taasisi nyingine wanahakikisha wakimbizi hao waliorejea nchini wanapata huduma muhimu wakati wakijipanga upya kimaisha.Tumeandaa fedha za dharura kwa ajili ya kuwapatia vyakula, dawa na baadhi ya huduma za kijamii kwa watu na familia zinazorejea nchini hapa, alisema Gatwech. Sudan Kusini iliingia katika vita vya wenyewe kwa wenyewe Desemba mwaka 2013 na kufanya watu zaidi ya milioni mbili kukimbia nchi hiyo.Gatwech alisema raia hao waliorejea watakuwa chini ya serikali na mashirika ya UN kwa miezi sita mpaka 12, lakini baadaye watajihudumia wenyewe. Serikali na makundi ya waasi yanatarajiwa kuunda serikali ya mpito Mei 12 chini ya mikataba waliyosaini mwaka jana.  <topic>: KITAIFA 